Το υπουργείο Παιδείας ανακάλεσε την υπουργική απόφαση για την υπόθεση απόλυσης της εκπαιδευτικού Ευφροσύνης (Φώφης) Μπουλούτα, μετά και την επανεξέταση που είχε ζητήσει τον περασμένο Αύγουστο ο υπουργός Παιδείας, Έρευνας και Θρησκευμάτων, Κώστας Γαβρόγλου.

Η Ευφροσύνη Μπουλούτα, είχε απολυθεί το 2013 από το Κολέγιο Αθηνών.

Ο Υπουργός Παιδείας, Έρευνας και Θρησκευμάτων, Κώστας Γαβρόγλου, ζήτησε τον φάκελο της υπόθεσης απόλυσης της εκπαιδευτικού Ευφροσύνης Μπουλούτα και ανέθεσε στους συνεργάτες του τον επανέλεγχο της συγκεκριμένης υπόθεσης.

Σύμφωνα με το υπουργείο, από τη μελέτη του φακέλου προέκυψαν τα εξής:

Το κεντρικό υπηρεσιακό Συμβούλιο Δευτεροβάθμιας Εκπαίδευσης (ΚΥΣΔΕ) κλήθηκε να γνωμοδοτήσει για τη νομιμότητα και την καταχρηστικότητα ή μη της καταγγελίας της σύμβασης της εκπαιδευτικού και ύστερα από αλλεπάλληλες συνεδριάσεις, αρχής γενομένης στις 4-10-2012, κατέληξε έναν χρόνο μετά, στις 20-12-2013, στην απόφαση ότι η καταγγελία έγινε νόμιμα και ότι «δεν μπορεί να καταλήξει σε κρίση περί καταχρηστικότητας ή μη».

«Στην υπόθεση αυτή, οι εκπρόσωποι του Κολλεγίου Ψυχικού αμφισβήτησαν τη νόμιμη σύνθεση του ΚΥΣΔΕ λόγω συμμετοχής εκπροσώπων της Ομοσπονδίας Ιδιωτικών Εκπαιδευτικών Λειτουργών Ελλάδας (ΟΙΕΛΕ), η οποία όμως είναι θεσμικά κατοχυρωμένη και αδιαμφισβήτητη, για να επιτύχουν τελικά την εξαίρεση των εκπροσώπων αυτών επικαλούμενοι τη μη αμεροληψία τους. Ως εκ τούτου, σε μία τόσο σημαντική υπόθεση το ΚΥΣΔΕ απέφυγε να αποφασίσει για το κρίσιμο ερώτημα που του ετέθη, ενώ και η εν μέρει απόφασή του ελήφθη από τρία μόνο μέλη, διευθυντές δευτεροβάθμιας εκπαίδευσης, χωρίς να εκπροσωπούνται καθόλου οι εργαζόμενοι, όπως έχει κατοχυρωθεί και γίνεται σε όλα τα υπηρεσιακά συμβούλια».

«Η Κυβέρνηση στην προσπάθειά της να προστατεύσει τους εργαζόμενους προχώρησε στην αλλαγή του νομοθετικού πλαισίου, ώστε η νομιμότητα της καταγγελίας της σύμβασης εργασίας να κρίνεται από ανεξάρτητη επιτροπή, τρία μέλη της οποίας είναι δικαστές, και μελετά τη βελτίωση του νομοθετικού πλαισίου που διέπει τα ιδιωτικά σχολεία», σημειώνει το υπουργείο στην ανακοίνωσή του.

Πώς ήρθε στο προσκήνιο η υπόθεση

Λεπτομέρειες της υπόθεσης ήρθαν στο προσκήνιο μέσω μιας μακροσκελούς ανοιχτής επιστολής του προέδρου της ΟΙΕΛΕ, Μιχάλη Κουρουτού, τον περασμένο Αύγουστο.

Αφορμή για την επιστολή ήταν το άρθρο του Γιώργου Μουρούτη, στενού συνεργάτη του Αντώνη Σαμαρά, ο οποίος υποστήριζε πως η υπόθεση ήταν «fake news του ΣΥΡΙΖΑ» και πως η πλευρά Σαμαρά δικαιώθηκε δικαστικά.

«Τον Ιούνιο του 2012, λίγες ημέρες πριν από τη διενέργεια των εθνικών εκλογών, η Φώφη [Μπουλούτα] επικοινώνησε μαζί μου τηλεφωνικά όντας έντρομη. Με ενημέρωσε ότι υποχρεώθηκε, μετά από σωρεία παρατηρήσεων, να μονογράψει την κόλλα μαθητή, ο οποίος συνεχώς μιλούσε με συμμαθητές του και επιχειρούσε να αντιγράψει σε διαγώνισμα Χημείας. Ο μαθητής αυτός είναι υιός του τότε Πρωθυπουργού κ. Α. Σαμαρά και του τότε Προέδρου του Δ.Σ. του Ε.Ε.Ι. κ. Αλ. Σαμαρά. Τη διαβεβαίωσα ότι θα αντιμετωπίσουμε από κοινού όποιο πρόβλημα προκύψει και να παραμείνει ήρεμη. Δυστυχώς, είχα υποτιμήσει την εκδικητική διάθεση των «ισχυρών» (που, όπως διαπιστώνω με αγανάκτηση, συνεχίζεται και μετά θάνατον)», εξηγεί ο Μ. Κουρουτός.

Η απάντηση του Αντώνη Σαμαρά

«Από το 2013, ο Πρόεδρος της ΟΙΕΛΕ συνδικαλιστής Κουρουτός διασύρει τον ανήλικο, τότε, γιό μου, συνδέοντας την απομάκρυνση μιας καθηγήτριας του σχολείου του με τη δήθεν "σύλληψή" του να αντιγράφει. Ενώ στη συνέχεια, Συριζαϊκά ΜΜΕ αναλαμβάνουν να εξοντώσουν ηθικά ένα νέο παιδί για παράπτωμα που ποτέ δεν είχε διαπράξει. Πράγματι η Ελληνική Δικαιοσύνη με την απόφαση 1790/2015, που μάλιστα εκδόθηκε επί ΣΥΡΙΖΑ, πιστοποίησε ότι οι κατηγορίες κατά του γιού μου ήταν αναληθείς και ότι η απομάκρυνση της καθηγήτριας δεν είχε καμία σχέση με τις συκοφαντίες αυτές», ήταν η άμεση απάντηση του πρώην πρωθυπουργού.

Ο πρώην πρόεδρος της ΝΔ απέστειλε μάλιστα εξώδικο προς τον πρόεδρο της ΟΙΕΛΕ M. Κουρουτό, καθώς και προς τον εκδότη της εφημερίδας Documento K. Βαξεβάνη.

Για ιστορική απόφαση του υπουργείου Παιδείας κάνει λόγο η ΟΙΕΛΕ



«Πέντε χρόνια μετά από μια ντροπιαστική απόφαση που κηλίδωσε την ιστορία του ελληνικού δημοσίου, το Υπουργείο Παιδείας με μια ιστορική του ενέργεια αποκαθιστά τη νομιμότητα και το δίκαιο ενός ολόκληρου κλάδου. Σύμφωνα με ανακοίνωση του Υπουργείου, ανακαλείται άμεσα η απόφαση του ΚΥΣΔΕ που το Δεκέμβριο του 2013 εκτελώντας άνωθεν εντολές, αρνήθηκε να εξετάσει την καταχρηστικότητα της καταγγελίας σύμβασης της Φώφης Μπουλούτα, λόγω δήθεν έλλειψης επαρκών στοιχείων.

»Με τον τρόπο αυτό η πολιτεία αποκαθιστά την αδικία εναντίον της αγωνίστριας συναδέλφου μας, η οποία έφυγε πρόωρα από τη ζωή, πικραμένη από την άδικη, εκδικητική και καταχρηστική της απόλυση. Το θέμα ανακίνησε ο Πρόεδρος της ΟΙΕΛΕ, μετά από συκοφαντικά, άθλια δημοσιεύματα εναντίον της Φώφης Μπουλούτα τον Αύγουστο, και κάλεσε τον Αντώνη Σαμαρά από κοινού να ζητήσουν το άνοιγμα του φακέλου της υπόθεσης, ώστε να λάμψει η αλήθεια.

»Την Τρίτη, 8/1, η ΟΙΕΛΕ θα προχωρήσει σε συνέντευξη τύπου δίνοντας στη δημοσιότητα όλα τα στοιχεία της υπόθεσης καθώς και της δικαστικής αντιπαράθεσης μεταξύ του προέδρου της ΟΙΕΛΕ, του ΔΣ της Ομοσπονδίας και δημοσιογράφων με τον Αντώνη Σαμαρά.

»Αν και νεκρή πλέον, η Φώφη Μπουλούτα δικαιώνεται, έστω και με καθυστέρηση, από την Πολιτεία που με γενναιότητα αναθεωρεί σήμερα μια ντροπιαστική απόφαση η οποία ελήφθη κάτω από ισχυρές πολιτικές πιέσεις. Μια απόφαση που χρησιμοποιείται ακόμη και σήμερα από ορισμένους που, για μικροπολιτικούς λόγους, δεν διστάζουν να αμαυρώνουν τη μνήμη ενός ανθρώπου».